Retningslinjer for permisjon – Midtre Gauldal kommune 

Generelt
Midtre Gauldal kommunes ledere skal kunne utøve god personalforvaltning og godt lederskap. Det er utarbeidet retningslinjer for permisjon som er veiledende, og som er et supplement til lov- og avtaleverk som er bindende for Midtre Gauldal kommune på dette området. 
Retningslinjene gjelder for alle arbeidstakere i et fast forpliktende arbeidsforhold jf. hovedtariffavtalen (HTA) § 1. Deltidsansatte innvilges permisjon med lønn forholdsmessig etter stillingens størrelse. Dersom det innvilges permisjon med lønn, gjelder dette fast lønn og ikke variable tillegg.
I henhold til vedtatt delegeringsreglement ligger myndighet til å avgjøre permisjonssøknader til kommunedirektøren.  Kommunedirektøren har viderederedelegert oppgaven til enhetslederne. Enhetslederne kan så delegere videre denne myndigheten til andre på enheten som har personalansvar. 
Søknader om permisjoner vurderes etter bestemmelsene i arbeidsmiljøloven kap. 12, sammenholdt med bestemmelsene i hovedtariffavtalen § 8, § 9 og § 14. Midtre Gauldal kommune forholder seg til det til gjeldende lov- og avtaleverk for permisjoner, både med og uten lønn. Permisjoner som ikke er hjemlet i lov- eller avtaleverk, innvilges/avslås etter vurdering gjort av leder som er delegert slik myndighet. Det er en forutsetning for å gi permisjon at det ikke er til hinder for en forsvarlig utførelse av tjenesten.

Grunnlag for behandling av alle søknader om permisjon
· Lov og avtaleverk. 
Arbeidsmiljølovens kap. 12.
Hovedtariffavtalens § 8, § 9 og § 14. 
Hovedavtalen del B 3-4, 3-5 og 3-6.
Lokal avtale: Partsamarbeid i Midtre Gauldal kommune.

· Kommunens driftsmessige forutsetninger for å kunne utføre effektive og gode tjenester. 
· Ansattes individuelle og differensierte behov for permisjon. 
· Det må tas hensyn til budsjettmessige rammer, økonomiske og personellmessige begrensninger.

Søknadsfrister
Permisjoner som er kortere enn en dag avtales med arbeidsgiver på den enkelte arbeidsplass. 
Permisjonssøknader skal leveres så tidlig som mulig slik at eventuelle tiltak i driften kan iverksettes snarest mulig. 
Det finnes egne rutiner for hvordan søknad om permisjon skal leveres (papir/elektronisk).

Klageadgang
Det er ikke klageadgang ved avslag på permisjonssøknader.

Rett til permisjon etter Arbeidsmiljøloven (kapittel 12)
· Svangerskapskontroll
· Svangerskapspermisjon 
· Omsorgspermisjon 
· Fødselspermisjon 
· Foreldrepermisjon 
· Ammefri
· Barns eller barnepassers sykdom
· Omsorg for å pleie av nærstående
· Utdanningspermisjon
· Militærtjeneste
· Offentlige verv
· Religiøse høytider
· Permisjon for lovbestemt møteplikt i offentlige organer.
· Permisjon ved kommunale og andre offentlige verv (HTA).
· Militærtjeneste
· Utdanningspermisjon 
· Religiøse høytider 
Arbeidsmiljøloven beskriver ikke om permisjon skal gis med eller uten lønn.

Hovedtariffavtalen
I henhold til Hovedtariffavtalen har ansatte rett til permisjon med lønn i enkelte tilfeller. Se HTA §§ 8, 9 og 14.

Velferdspermisjoner
Velferdspermisjoner kan gis med eller uten lønn.
Når vektige velferdsgrunner foreligger, kan arbeidstaker tilstås velferdspermisjon med lønn i inntil 12 arbeidsdager pr. kalenderår jf. hovedtariffavtalen § 14.1. Det kan avtales fleksibelt uttak av permisjonsdagene. Deltidsansatte innvilges permisjon forholdsmessig etter stillingens størrelse.
Vurdering av søknader om velferdspermisjoner tilligger lederrollen. Ledere med slik delegert myndighet skal utøve et kvalifisert skjønn som innbefatter å ivareta arbeidstakers behov for permisjon opp mot virksomhetens til enhver tid behov for kapasitet og kompetanse.
Det skal foreligge reelle og tungtveiende velferdsgrunner når permisjoner etter denne bestemmelsen gis. 
I arbeidsgivers vurdering kan også tilrettelegging for fri ved ferie eller avspasering vurderes som alternativ eller supplement til velferdspermisjon. 
For å tilstrebe forutsigbarhet og større grad av likebehandling anføres følgende (oversikten er ikke uttømmende): 
Typiske velferdsgrunner kan være: 
· Alvorlig sykdom og død i nærmeste familie. 
· Følge av familiemedlemmer til lege eller sykehus når det er helt nødvendig.
· Deltakelse i begravelser. 
· Tilvenning av barn i barnehage og ledsagelse av barn første skoledag. 
· Oppmøte til legebehandling, tannlegebehandling og lignende når dette sammenfaller med oppsatt tjeneste. 
Typiske situasjoner hvor velferdspermisjon som hovedregel ikke kommer til anvendelse: 
· Flyttedag(er). 
· Foreldresamtaler i skole/barnehage. 
· Uforutsette hendelser relatert til ansattes fritid.

Særskilt om nattevakter

For arbeidstakere som går nattevakt, skal permisjon knyttes til hele den oppsatte vakten. Dette innebærer at det ved innvilgelse av permisjon gis fri for hele vakten, uavhengig av om permisjonsbehovet oppstår i deler av vakten. Formålet er å sikre likebehandling mellom ulike turnusordninger og ivareta arbeidstakers behov for sammenhengende hvile.

Permisjon uten lønn
· Til feiring av religiøse og nasjonale høytidsdager som ikke er offisielle etter norsk kalender kan det gis fri uten lønn i inntil 2 dager pr år.
· Velferdspermisjon uten lønn kan også innvilges i den utstrekning leder finner den begrunnet.

Permisjoner ved opplæringstiltak
Rett til utdanningspermisjoner følger av arbeidsmiljøloven § 12-11 og hovedtariffavtalen § 14.2.
Alle sektorer/enheter skal utarbeide bemannings- og kompetanseplaner. Kompetanseplanene skal synliggjøre fremtidig kompetansebehov. De skal revideres jevnlig slik at sektoren/enheten til enhver tid har en reell oversikt over fremtidige kompetansegap. Kompetanseplanen skal aktivt legges til grunn, både ved vurdering av videreutdanning og som hjelpemiddel i kommunens rekrutteringsarbeid. Permisjon med lønn kan gis for gjennomføring av opplæringstiltak som har forankring i godkjent bemannings- og kompetanseplan for sektoren/enheten.
Opplæringstiltak skal på forhånd være avtalt skriftlig mellom arbeidsgiver og arbeidstaker. I avtalen må det gå fram hva som er avtalt når det gjelder permisjon, økonomisk kompensasjon, bindingstid og eventuell lønnskompensasjon i etterkant av gjennomførte kompetansetiltak.
For opplæringstiltak som er et ledd i arbeidstakerens personlige karriereutvikling kan det gis permisjon uten lønn.
Dersom kommunen gir en form for økonomisk bistand kan bestemmelsene om plikttjeneste, jfr. HTA § 14.3 gjelde.


Permisjon for gjennomføring av eksamen
Det kommer frem i hovedtariffavtalens § 14.4 at det i forbindelse med avleggelse av eksamen gis permisjon med lønn for eksamensdagen(e) samt to lesedager før hver eksamen. Det er en forutsetning av vedkommende ville hatt ordinært arbeid de to dagene umiddelbart før eksamen, og at faget har betydning for kommunen. Ved eksamensformer som varer 3 sammenhengende dager eller mer, skal det drøftes en ytterligere tilrettelegging. Ytterligere tilrettelegging betyr ikke nødvendigvis flere dager med lønnet permisjon. Å legge til rette for avspasering, ferieavvikling eller endret arbeidstid vil også kunne være ytterligere tilrettelegging.
Innlevering av ulike oppgaver i studieperioden er ikke å anse som eksamen, og permisjonsbestemmelsen kommer i slike tilfeller ikke til anvendelse.

Permisjon ved overgang til ny stilling
Arbeidstaker har ikke krav på permisjon, men kan etter søknad innvilges permisjon i inntil 12 mnd. ved overgang til annen stilling i eller utenfor kommunen. I helt spesielle tilfeller kan lenger permisjon gis. Eventuell ulempe for kommunens virksomhet i permisjonstiden skal vektlegges ved avgjørelse av søknaden. I vurderingen legges også inn om overgangen medfører faglig utvikling som vil komme til nytte for kommunens virksomhet. 
I sammenheng med slike søknader kan også kommunen vurdere søknader som relaterer seg til personlige forhold hos den ansatte. 
Senest 3 mnd. før utløp av permisjon, skal arbeidstaker skriftlig varsle arbeidsgiver om vedkommende vil gjeninntre i stillingen eller ikke.
Eventuell oppsigelsestid forutsettes inkludert i permisjonstiden.

Opplæring i regi av arbeidstakerorganisasjonene
Det kan gis permisjon med hel eller delvis lønn for opplæring som er av betydning for arbeidstakernes funksjon som tillitsvalgt jf. hovedavtalen del B, § 3-6. For tillitsvalgte innvilges som hovedregel permisjon med full lønn dersom opplæringen omhandler Hovedavtale, hovedtariffavtale, og tilknyttede sær avtaler og lovbestemmelser. Viser også til den hver tids gjeldende avtale for partsamarbeid i Midtre Gauldal kommune.

Permisjon for offentlige tillitsverv/ombud
Arbeidstaker som er pålagt å utføre kommunale eller offentlige verv, gis permisjon og kan etter søknad få beholde sin lønn jf. hovedtariffavtalen § 14-1. Permisjonen skal på forhånd avklares med arbeidsgiver.
Permisjon til ansatte som er valgt som domsmenn gis uten lønn.

Retningslinjene vedtatt etter drøftinger med tillitsvalgte 04.09.2026

